Ved et bordfodboldbord står en gruppe unge drenge og piger i fuld gang med en duel mellem de røde og blå spillere. Bag ved dem er det de halve mod de hele på et poolbord, og ved siden af den duel sidder en gruppe og snakker på caféstole. Det er onsdag aften, og det betyder klubaften hos foreningen ”Ligeværd” i Aalborg. Foreningen har i godt et år arrangeret ungdomsklub for unge med særlige behov hver anden onsdag, og det er nogle velbesøgte klubaftner, men nogen mangler. Mangel kan ende i lukning ”Ligeværd” savner nemlig frivillige til at drive klubben, selvom de har forsøgt at finde dem flere steder. - Vores klub er primært drevet af frivillige, og de lægger en masse kræfter i klubben, så vi er dybt afhængige af dem. I værste fald kan det ende med, at vi bliver nødt til at lukke klubben igen, hvis vi ikke kan finde de nødvendige frivillige, siger Line Wohl Strand, der er udviklingskonsulent i foreningen ”Ligeværd”. En af ungdomsklubbens frivillige er Hanne Stigers, der faldt for en video med de unge mennesker, hun så til et arrangement i Frivillig Huset, som ramte hende så meget, at hun blev nødt til at melde sig som frivillig. - Jeg havde tid og overskud for at gøre noget for andre, og jeg synes, at det er fantastisk at være sammen med de unge mennesker, siger Hanne Stigers.

Opsummering:
Foreningen ”Ligeværd” har i et år drevet ungdomsklub i Aalborg, men de savner frivillige til at drive klubben.